Не будзем пералічваць творы юбіляра (сёлета яму споўнілася 85 гадоў). Гэтыя цікавыя эстампы, акварэлі, карціны, ілюстрацыі можна было паглядзець на юбілейнай выставе “Жыццё ў творчасці” Георгія і Наталлі Паплаўскіх у Нацыянальным мастацкім музеі. Скажам толькі, што ўсё жыццё Георгій Георгіевіч рысаваў і маляваў: мужных і працавітых людзей, пейзажы чужых краін і яго любімай Беларусі; аддаў немалую даніну і Вялікай Айчыннай, і Чарнобыльскай трагедыі, і космасу, і вечным біблейскім сюжэтам, і старажытнай гісторыі Беларусі; праілюстраваў дзясяткі кніг, самых розных: ад Быкава, Адамовіча і Караткевіча — да Шэкспіра, Тагора і Джэка Лондана, ад Купалы, Коласа і Мележа — да Лангфэла, Пятраркі і Шылера... Словам, яму ёсць чым ганарыцца. А мы ганарымся тым, што ў нас у краіне жыве і працуе такі мастак.